IV3

 Појам и елементи државе, врсте државног уређења

Држава је људска творевина, појам који је несумњиво повезан са постојањем људског друштва. Држава окупља људе, а људи живе у заједници. Људи који живе у једној држави чине њено становништво. Због тога се може истаћи да је **становништво** први елемент државе, односно да је држава најпре заједница људи.

 Држава је заједница људи који живе на одређеној територији. То што је држава територијална заједница значајно се разликује, примера ради, од породице или неких других видова окупљања људи. **Територија** је, дакле, други елемент државе.

Држава је организација са сувереном влашћу која има монопол употребе легитимне физичке принуде над становништвом одређене територије**. Суверена власт** је трећиелемент државе.

Разликујемо три приступа о настанку државе: **филозофски, филозофско-правни, социолошки**

Државни облици су различити начини на које је држава организована. Деле се на облике система власти, облике политичког поретка, облике владавине и облике државног уређења.

Државно уређење је облик односа између централних и периферних органа власти. Овај однос може бити уређен тако да периферни органи имају известан степен самосталности у оквиру надлежности које су им одређене правним поретком државе. Тада је реч о **децентрализацији**. Насупрот томе, могуће је да су периферни органи просте испоставе централних органа који заправо врше централну државну власт, уколико периферни органи имају такве карактеристике, утолико у држави постоји **централизација** власти.

**Унитарне државе** су оне у којима постоји један ниво државног организовања. У унитарним државама нема територијалних јединица које би вршиле поједине функције државне власти.

Државе у којима постоје различити нивои државног организовања називају се **сложене државе**. Сложене државе су уније, федерације и регионалне државе.

**Конфедерација** није држава, већ савез суверених држава које задржавају право да иступе из савеза и да на својој територији пониште акте савеза.

**Уније** могу да буду персоналне, када две или више држава имају истог владара, или реалне, када државе које чине унију на њу преносе надлежности у појединим областима друштвеног живота, али остају искључиви конститутивни чинилац уније.

Федерације су државе у којима постоје два конститутивна чиниоца- грађани и федералне јединице. Основне одлике федерација су: постоје два нивоа државног организовања, устав федерације врши расподелу надлежности између федерације и федералних јединица, федералне јединице имају право уставног самоорганизовања и заступљене су у парламенту федерације, постоји суд који контролише уставност и законитост.

\*Опширније прочитати лекцију из књиге, стр.183-193. Додатна објашњења и нејасноће размотрићемо у групи.